Kirkjuþing kom saman til þingfundar sl. föstudag og laugardag . Sex mál voru þar afgreidd . Meðal þeirra var afgreiðsla tillagna til þingsályktunar um frumvarp til þjóðkirkjulaga . Samþykkt var að skipa fimm manna nefnd kjörinna kirkjuþingsfulltrúa sem fara á yfir frumvarp að þjóðkirkjulögum og skilar tillögum að frumvarpi til þjóðkirkjulaga til kirkjuþings næsta haust . Þá var samþykkt tillaga að starfsreglum um kjör til kirkjuþings . Helsta breytingin er sú að nú verða kjördæmi vígðra þrjú í stað níu áður . Tillaga til þingsályktunar um sameiningu prestakalla var til umræðu . Samþykkt var að vísa því máli til frekari kynningar á prestastefnu , leikmannastefnu og í héraði og kirkjuráði falið að sjá um framkvæmd þess . Þá var afgreidd tillaga um breytingu á starfsreglum um rekstrarkostnað prestsembætta og vegna prófastsstarfa . Samþykkt var að hækka aksturskostnað héraðspresta í þremur prófastsdæmum . „ Alls voru 46 mál afgreidd á 49. kirkjuþingi . Það var frábrugðið fyrri þingum því það kom saman í þremur lotum ; í nóvember , desember og mars . Reynslan af þessu fyrirkomulagi verður metin og rædd á kirkjuþingi í haust , “ segir í tilkynningu frá kirkjuþingi .